SMERNICA KOMISIE 2009/19/ES
z 12. marca 2009,
ktorou sa na účely prispôsobenia technickému pokroku mení a dopĺňa smernica Rady 72/245/EHS týkajúca sa rádiového odrušenia (elektromagnetickej kompatibility) vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (1), a najmä na jej článok 39 ods. 2,
keďže:
(1)
Smernica Rady 72/245/EHS z 20. júna 1972 týkajúca sa rádiového odrušenia (elektromagnetickej kompatibility) vozidiel (2) je jednou z osobitných smerníc v rámci postupu typového schvaľovania ES zavedeného smernicou Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel (3). Ustanovenia smernice 70/156/EHS, ktoré sa týkajú systémov, komponentov a samostatných technických jednotiek pre vozidlá, sa preto uplatňujú aj na smernicu 72/245/EHS.
(2)
Podľa bodu 3.2.9. prílohy I k smernici 72/245/EHS, komponenty, ktoré sa predávajú ako dodatočná výbava a sú určené na inštaláciu v motorových vozidlách, nepotrebujú typové schválenie, ak nesúvisia s funkciami vzťahujúcimi sa k odolnosti. Je stanovené prechodné obdobie štyroch rokov začínajúc 3. decembra 2004, počas ktorého musí technická služba určiť, či daný komponent, ktorý má byť umiestnený na trh, súvisí alebo nesúvisí s odolnosťou a musí vydať potvrdenie zodpovedajúce vzoru uvedenému v prílohe III C. Členské štáty nahlásia Európskej komisii všetky prípady zamietnutia z dôvodu bezpečnosti. Týmto ustanovením sa od Komisie vyžaduje, aby na základe praktických skúseností s touto požiadavkou a na základe hlásení predložených členskými štátmi, pred koncom prechodného obdobia rozhodla, či je okrem vyhlásenia o zhode ešte potrebné vyžadovať aj toto potvrdenie.
(3)
Ako sa predpokladá v bode 3.2.9. prílohy I k smernici 72/245/EHS a so zreteľom na skutočnosť, že členské štáty doposiaľ neoznámili Európskej komisii žiadne prípady súvisiace so zamietnutím potvrdenia, sa teraz navrhuje zrušiť spoluúčasť technickej služby v prípade komponentov predávaných ako dodatočná výbava a určenými na inštaláciu v motorových vozidlách, ak nesúvisia s funkciami vzťahujúcimi sa k odolnosti a aby sa už ďalej nevyžadovalo potvrdenie zodpovedajúce vzoru uvedenému v prílohe III C, ako je stanovené v bode 3.2.9. prílohy I.
(4)
Smernica 72/245/EHS by sa preto mala zodpovedajúcim spôsobom zmeniť a doplniť.
(5)
Opatrenia ustanovené v tejto smernici sú v súlade so stanoviskom Technického výboru - motorové vozidlá,
PRIJALA TÚTO SMERNICU:
Článok 1
Smernica 72/245/EHS sa mení a dopĺňa takto:
1.
V zozname príloh sa vypúšťa tento odkaz na prílohu III C:
„PRÍLOHA III C
Model - Atest vo vzťahu k prílohe I, 3.2.9.“
2.
V bode 3.2.9 prílohy I sa vypúšťa druhý pododsek;
3.
Príloha III C sa vypúšťa.
Článok 2
1. Členské štáty prijmú a uverejnia najneskôr do 1. októbra 2009 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení.
Členské štáty uplatňujú tieto opatrenia od 2. októbra 2009.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych zákonov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 12. marca 2009